鄒樞密挽詩
作者：高斯得
朝代：宋

paragraphs: 有偉倫魁彥，風標九牧傾。
直聲同日揭，峻節與霜明。
賀旅羞權隸，佳兵折寇萌。
一麾人共惜，再入道彌貞。
專對思尊主，塗歸首正名。
終然踈汲黯，誰復挽陽城。
訪落當元祀，干旄並兩英。
馹車方稅鞅，局面已翻枰。
不憚箋天苦，堅留出晝行。
一言嬰虎怒，八載與鷗盟。
改瑟新元化，持樞贊國成。
咎言方洶湧，悟主獨和平。
南谷撩歸夢，東藩薄宦情。
寒花馨晚節，潜穎謝浮榮。
落落靈光殿，堂堂董相塋。
國人歌輟杵，志士淚緣纓。
隸也常尊孟，嗟哉未識荆。
易名如得與，猶足慰平生。